Naaldwerksentrum bring hoop vir Danville-gemeenskapDie span wat die opening van die Martiniaal-naaldwerksentrum by die Kwaggasrand Reddingsdaad behartig het. (Foto: Mizanne Hattingh/Maroela Media) Vrydag 1 Julie was ’n emosionele en kosbare dag vir diegene wat geswoeg en gesweet het om ’n splinternuwe naaldwerksentrum by die Kwaggasrand Reddingsdaad in Danville op die been te bring. Die Martiniaal-naaldwerksentrum is tydens ’n intieme bekendstellingsontbyt geopen by die gemeenskapsprojek wat opleiding, kos en behuising verskaf aan minder bevoorregte mense in die weste van Pretoria. Met die opening is daar selfs ŉ paar trane van blydskap en trots gestort. Dinah Bronkhorst, die hoof‑ uitvoerende beampte van die Afrikaanse Toekomstrust (ATTSA), het die geleentheid met skriflesing en gebed geopen. Die lintsnygeleentheid is deur Gerhard Erasmus, voorsitter van die Kwaggasrand Reddingsdaad, en Martina Brink, hoof van die naaldwerksentrum, behartig. Die Martiniaal-naaldwerksentrum is tydens ’n intieme bekendstellingsontbyt geopen. (Foto: Mizanne Hattingh/Maroela Media) Die fokus van die projek is om ’n skoon, veilige en gasvrye ruimte te skep waarin die inwoners van Kwaggasrand en ander belanghebbendes naaldwerkprojekte onder die leiding van Brink kan aanpak. Brink het tydens haar spreekbeurt ’n emosionele dankbetuiging afgelê. Vir jare het dié ystervrou sonder werk en met ’n yslike droom gesit. Sy het geweet dat die Here haar geroep het om aan die stuur van ’n naaldwerksentrum te wees. “Dit het gevoel asof die deure net eenvoudig bly toeslaan,” het Brink vertel. Nadat haar man sy werk verloor het en hulle hul huis in Roodepoort moes verkoop, het sy veral moedeloos gevoel. Een van die vertrekke in dié huis was reeds deur haar man toegerus om ’n naaldwerksentrum te word. Hul omstandighede het hulle gedwing om die gemak van hul tuisdorp vir ’n nuwe heenkome in Centurion te verruil. Van die produkte wat by die Martiniaal-naaldwerksentrum gemaak word. (Foto: Mizanne Hattingh/Maroela Media) Sy het egter deur Kerk Sonder Mure se beroepsforum met mense van ATTSA te doen gekry, die begin van haar pad na die Martiniaal-naaldwerksentrum. Marianda Schlebusch, die stigter van Lappies van Hoop, het ook tydens die geleentheid ’n skenking van materiaal aan die sentrum gemaak. Daar is reeds drie vroue wat deur Brink opgelei is om agter die naaimasjiene in te klim. “Ons het al gelag, gehuil en baie kwaad vir mekaar geword in dié vertrek,” het Brink geskerts terwyl die vroue heerlik saam met haar gelag het. Die produkte wat deur die naaldwerksentrum vervaardig gaan word, sal verkoop word om sodoende in die gemeenskap terug te ploeg en sal bydra om geld vir Reddingsdaad in te samel. Een van die projekte waarmee Reddingsdaad besig is, is om hul reusekombuis om te skakel na een wat doeltreffend gebruik kan word om die gemeenskap en diegene wat op die perseel woon, te voed. Die lintsnygeleentheid is deur Gerhard Erasmus, voorsitter van die Kwaggasrand Reddingsdaad, en Martina Brink, hoof van die naaldwerksentrum, behartig. (Foto: Mizanne Hattingh/Maroela Media) Daar is reeds ’n koelkamer by die kombuis ingerig om bederfbare produkte in te stoor. Die aanslag wat Reddingsdaad op die gebruik van kos het, is een van volhoubaarheid. Erasmus het benadruk dat kos nie vrot word nie; dit word óf gebruik óf gekook en verpak dat dit langer hou, óf geskenk. “Ons wil graag ’n baken van hoop in die gemeenskap word,” het Erasmus aan Maroela Media verduidelik. Daar is meer as 30 houthuisies op die perseel wat mense met geen ander heenkome nie huisves. Een van die groot struikelblokke wat Reddingsdaad in die gesig gestaar het, was elektrisiteit en die veilige gebruik daarvan. Baie van die huisies moes intussen geskuif en oorgebou word as gevolg van die lewensgevaarlike manier waarop elektrisiteit na hulle aangelê is. Alhoewel daar ’n span mense is wat hard aan die werk is om die perseel op te knap, is daar steeds baie wat gedoen moet word. Hulle bly egter positief en verbly hulle in elke stukkie vordering wat gemaak word. Die splinternuwe Martiniaal-naaldwerksentrum by Kwaggasrand Reddingsdaad. (Foto: Mizanne Hattingh/Maroela Media) Die ontspanningsaal, wat vir jare onbruikbaar was as gevolg van die skenkings wat daar opgehoop het, is een van die vertrekke wat gebaat het by dié opknappingspoging. Dié is verlede jaar vir die eerste keer gebruik om ’n heerlike Kersfeesete en ‑vieringe in te hou. Mense word uitgenooi om ’n besoek aan Reddingsdaad af te lê indien hulle graag finansieel of self hand by wil sit met die verbetering van die perseel. Diegene wat graag betrokke wil raak of skenkings wil maak, kan ’n e-pos na [email protected] stuur.